**Resoluciji o razvoju mladinskega sektorja in mladinske politike 2014**

**Uvod:**

Mladinski sektor je nepogrešljiv partner pri celostnem razvoju mladih. Organizacije v mladinskem sektorju mladim na učinkovit način pomagajo pri njihovem polnem vključevanju v družbo in s tem pri doseganju avtonomije. Mladi velik del svojih znanj, izkušenj in kompetenc pridobivajo skozi neformalno izobraževanje, ki v večinski meri poteka prav v organizacijah v mladinskem sektorju.

Mladinsko delo je najpomembnejša in najbolj obširna dejavnost mladinskega sektorja. Poleg socializacije v družini in v javnem sektorju (skozi šolski sistem), predstavlja tretji steber socializacije mladih s posebnim poudarkom na življenju v skupnosti. Organizacije v mladinskem sektorju skozi različne oblike mladinskega dela mlade učinkovito spodbujajo k prevzemanju svojega dela odgovornosti za prihodnost družbe in posledice svojih dejanj. Med najpomembnejše učinke mladinskega dela štejemo pridobivanje kompetenc mladih za kritično razmišljanje, aktivno participacijo in državljanstvo, višjo zaposljivost, širjenje socialnega kapitala, ustvarjalnost in pobudništvo ter zdrav življenjski slog.

S to Resolucijo izpostavljamo ukrepe, ki so ključni za krepitev mladinskega sektorja, da bo še naprej kakovostno izvajal svoje programe in poslanstvo ter s tem dosegal prej omenjene učinke ter, da bo skupaj s pristojnimi institucijami zagotavljal izvajanje Resolucije o Nacionalnem programu za mladino (NPM). Močan mladinski sektor posledično skrbi za naslavljanje potreb mladih in vodi v krepitev položaja mladih na vseh ravneh.

Resolucija temelji na že obstoječih dokumentih in procesih, ki na nacionalni in Evropski ravni naslavljajo položaj mladih in mladinskega sektorja kot takega. Konkretno se opiramo na:

* Zaključke Ključne konference mladih 2012
* Resolucijo o Nacionalnem programu za mladino 2013-2021 (NPM)
* Resolucijo Priznavanje neformalnega izobraževanja v Sloveniji
* Zakon o javnem interesu v mladinskem sektorju (ZMIJS)
* Zakon o mladinskih svetih (ZMS)
* Prenovljeni okvir evropskega sodelovanja na področju mladine
* Strategijo EU 2020

**I. Horizontalne mladinske politike**

Področje mladih in mladinskega sektorja v Sloveniji tradicionalno spada pod pristojnost ministrstva, ki je zadolženo za področje izobraževanja. Ključni organ, ki skrbi za implementacijo in do neke mere tudi oblikovanje politik za mladinski sektor in mlade je Urad RS za mladino, organ v sestavi Ministrstva za izobraževanje, znanost in šport. Na drugi strani je področje mladinskih politik in politik za mlade izredno heterogeno in razpršeno. Praksa preteklih let in izkušnje oz. dobre prakse iz tujine, so nas naučile, da je na tem področju ključno sodelovanje in povezovanje vseh institucij in akterjev povezanih z razvojem mladega človeka, zato že precej časa poudarjamo pomen medsektorskega povezovanja institucij pri oblikovanju in implementaciji mladinskih politik in politik za mlade, kljub temu pa do tega ne prihaja v takšni meri, kot bi bilo nujno potrebno.

Horizontalni pristop pri oblikovanju in implementaciji mladinskih politik in politik za mlade je minimalni standard, s katerim lahko zagotavljamo doseganje ciljev, ki si jih je država s sprejemom NPM zastavila. Ključen moment tega pristopa pa je vključevanje mladih in organizacij v mladinskem sektorju v procese oblikovanja in izvajanja sprejetih politik. Načelo »Nič o mladih brez mladih« ni slogan, ampak v svojem bistvu povzema načelo odprtosti in inkluzivnosti države pri procesu oblikovanja mladinskih politik, politik za mlade in mladinski sektor. Pri tem ne gre prezreti vloge Sveta Vlade RS za mladino, ki ga, kljub prizadevanjem predstavnikov mladih, vlade ne uporabljajo za pridobivanje mnenja mladih o posameznih politikah, ki se jih tičejo..

Na podlagi zapisanega smo pripravili ukrepe, za katere smo prepričani, da bodo, ob upoštevanju le teh, dvignila nivo sodelovanja med mladinskimi strukturami in državo na eni in državnimi institucijami na drugi strani. Posledica takšnega sodelovanja bodo ukrepi in politike, ki bodo bolj natančno in usmerjeno naslavljale potrebe in probleme mladih, obenem pa bo razmerje med odgovornostjo in rezultati bistveno bolj jasno.

**Ukrepi:**

**I.I** **Vlado RS pozivamo**: da zagotovi participacijo mladih v procesih odločanja tako da:

a. mladim, ki se združujejo v mladinske organizacije in posledično v Mladinski svet Slovenije in mladinske svete lokalnih skupnosti, omogoči večji dostop do soodločanja o zadevah, ki se jih tičejo;

b. mladim, ki sodelujejo v organizacijah za mlade omogoči večji dostop do soodločanja na vseh ravneh odločanja o zadevah, ki se jih tičejo, pri čemer se infrastruktura mladinskih centrov uporabi za vzpostavljanje dialoga, združevanja mladih in političnih odločevalcev v lokalnih okoljih;

c. krepi strukturirani dialog, kot orodje za posvetovanje z mladimi, na lokalnem in nacionalnem nivoju, pri čemer je strukturirani dialog orodje za vzpostavitev kvalitetnih partnerstev in kontinuiranega procesa dialoga;

d. vzpostavi kvalitetna partnerstva med nacionalno skupino za strukturirani dialog, mladinskimi strukturami in državo oziroma lokalnimi skupnostmi.

**I.II Vlado RS pozivamo:** da poskrbi z raziskavami in strukturami podprto politiko, tako da z rednimi vlaganji sredstev v raziskovanje razvoja organizacij v mladinskem sektorju in mladine in vseh oblik njenih udejstvovanj. Da okrepi napore za zagotavljanje pogojev za raziskovanje in spremljanje omenjenih tematik, kar bo omogočilo boljše poznavanje potreb in zagotovilo vodenje politike temelječe na podatkih in dejstvih.

**I.III Vlado RS pozivamo:** da poskrbi, da bodo vsa pristojna ministrstva zaveze iz partnerskega sporazuma z EK, ki se tičejo mladih in mladinskega sektorja, ustrezno implementirala v konkretnih ukrepih tako v finančnem kot v vsebinskem smislu.

**I.IV Vlado RS pozivamo:** da si medsektorsko usklajeno mladinsko politiko postavi za cilj in to zagotovi, tako da:

a. skladno z 8. členom ZJIMS nemudoma vzpostavi Svet Vlade RS za mladino kot ključni organ za organiziran strukturiran dialog z mladimi na eni strani ter koordinativno telo za krepitev horizontalne dimenzije mladinske politike v Sloveniji;

b. do konca leta 2014 sprejme Izvedeni načrt NPM, ki bo predvidel konkretne aktivnosti in kazalnike oblikoval na podlagi NPM in v pripravo Izvedbenega načrta vključi mlade in mlade z manj priložnostmi;

c. dokončno konceptualno, statusno in kadrovsko uredi institucionalno podporo mladinskemu delu in mladinski politiki v Sloveniji, s posebnim poudarkom na vlogi in položaju Urada RS za mladino;

d. opravi posebno tematsko sejo vlade o problematiki mladih, na kateri v ospredje postavi zaposlovanje, izobraževanje, aktivno participacijo mladih in pripravi načrt za medsektorsko reševanje omenjenih tem.

**I.V Vsa ministrstva pozivamo**: da zagotovijo sodelovanje predstavnikov mladih pri oblikovanju svojih politik s tem, da v proces za pripravo predpisov ali politik redno vključujejo predstavnike mladih. Način vključevanja pa določijo v sodelovanju s Svetom Vlade RS za mladino.

**I.VI Urad RS za mladino pozivamo:**

* da poskrbi za izvajanje ukrepov za mlade in Nacionalnega progama za mladino v organizacijah mladinskega sektorja;
* da uredi sistem za krepitev socialnega mladinskega dela v sodelovanju s pristojnimi resornimi ministrstvi (sociala, izobraževanje, zdravje).

# II. Pomen in prepoznavnost mladinskega dela v družbi

Mladinsko delo je, kot že v uvodu izpostavljeno, najpomembnejša in najbolj obširna dejavnost mladinskega sektorja. Poteka v več oblikah, najpogosteje pa v mladinskih organizacijah, mladinskih centrih in ostalih organizacijah za mlade, mladinskih svetih, neformalnih skupinah, prostovoljskih organizacijah idr.

Pojem mladinsko delo predstavlja širok nabor dejavnosti, ki jim je skupna prostovoljna udeležba mladih, neformalno učenje, druženje v skupini, aktivna vloga mladih, načrtovanje in učinek na družbo. Pojem je zelo širok in kot tak prilagodljiv različnim okoljem, obenem pa ga to dela neprepoznavnega tako znotraj mladinskega sektorja (med mladinskimi voditelji in delavci, organizacijami, pristojnimi organi) kot tudi zunaj njega, npr. v gospodarstvu in odločevalcih na drugih področjih.

Učinki mladinskega dela tako na mlade kot na družbo niso dovolj jasno opredeljeni. Akterji v mladinskem sektorju jih pogosto ne ozavestijo in ovrednotijo v zadostni meri. Le redki akterji imajo razvite svoje lastne sisteme kakovosti, na nacionalni ravni pa takšnih sistemov skoraj ni.

Status mladinskih voditeljev, delavcev in drugih akterjev v mladinskem delu ni v zadovoljivi meri javno priznan. Le redki se zavedajo, da ima oseba, aktivna v mladinskem delu, kompetence s področij izobraževanja, vodenja, organiziranja, projektnega menedžmenta in širše.

Posledica navedenega so kadrovska, finančna in strukturna podhranjenost mladinskega dela. Zaradi neurejenega statusa in nizkih dohodkov se profesionalni kadri v sektorju menjujejo hitreje kot drugod. Velik delež (domnevno čez 50%) zaposlitev predstavljajo zaposlitve za določen čas in honorarno delo. S posamezno dotacijo s strani Urada RS za mladino v veliki večini primerov ni mogoče pokriti niti ene zaposlitve za poln delovni čas. Poleg tega se je vsota dotacij v letu 2014 znižala za 20%. Lokalna sredstva v večini občin in za večino organizacij predstavljajo le manjši del proračuna. Ob spremenjenih vzorcih obnašanja mladih se povprečno pobere tudi manj članarin. Prekerne oblike zaposlitev, na katerih je mladinsko delo slonelo (študentsko delo, avtorska pogodba), so vedno bolj obdavčene. Kadrovsko je podhranjen tudi Urad RS za mladino.

**Ukrepi:**

**II.I Vlado RS in lokalne skupnosti pozivamo**:

* da zagotavljajo zadostna sredstva za osnovno trajnostno delovanje organizacij v mladinskem sektorju;
* da se poveča sredstva namenjena projektnemu delu;
* dazagotavljajo dostopnejše in kakovostnejše oblike zaposlovanja v mladinskem sektorju;
* da se učinki mladinskega sektorja smiselno umestijo v razvojni program Slovenije in se s tem okrepi možnost črpanja EU sredstev za organizacije v mladinskem sektorju.

**II.II** **Vlado RS pozivamo:**

* da sredstva Urada RS za mladino, ki so edina nenamenska sredstva za organizacije mladinskega sektorja, povečajo tako, da bodo zagotavljala trajnostno delo organizacij, vključno z ustreznim številom zaposlenih;
* da pripravi, Državni zbor RS pa, da sprejme, spremembo zakonodaje, ki ureja lokalne skupnosti tako, da lokalne skupnosti obveže k financiranju organizacij v mladinskem sektorju;
* da poviša odstotek dohodnine, ki ga zavezanci lahko namenijo nevladnemu sektorju, na 1%;
* da z ustreznim popravkom zakonodaje zagotovi, da se pri razpisih za sofinanciranje programov oz. projektov organizacij mladinskega sektorja upošteva prostovoljsko delo kot lastni finančni vložek;
* naj s spremembo davčne zakonodaje za mladinske organizacije zagotovi oprostitev od plačila davka od dohodka pravnih oseb;
* da ustanovi sklad za organizacije mladinskega sektorja, ki bo prinesel dodatna sredstva Uradu RS za mladino za financiranje delovanja organizacij mladinskega sektorja. Sredstva naj sklad pridobi iz tistega dela 0,5 % (1%) dohodnin, ki jih zavezanci niso namenili upravičencem.

**II.III Sofinancerje mladinskih organizacij pozivamo:**

* naj prepoznajo pomen mladinskih organizacij in organizacij za mlade, in sicer

(1) kot polja za učenje participacije, demokracije ter aktivnega in odgovornega državljanstva, in

(2) kot kompetentnih izvajalcev programov oz. projektov na specifičnih področjih;

* naj zagotovijo sredstva, ki bodo omogočala dvostebrno financiranje sektorja - za delovanje in za programe. Urad RS za mladino oziroma lokalne skupnosti naj zagotavljajo sredstva za delovanje, pristojna ministrstva pa naj v svojih razpisih omogočijo prijave organizacijam mladinskega sektorja.
* da se sredstva za delovanje organizacij mladinskega sektorja namenijo ločeno.

(1) financiranju demokratičnih procesov v organizaciji, kot so izvedbe zborov članstva in druge oblike vključevanja članstva v vodenje organizacij, in

(2) drugim potrebam za delovanje organizacij mladinskega sektorja, kot so zaposleni, prostori, oprema, ipd.

**II. IV Lokalne skupnosti pozivamo:**  da v duhu 27. člena ZJIMS zagotovijo boljšo podporo procesom mladinskega dela in mladinske politike na lokalni ravni, na način, da sprejmejo lokalni program za mladino, - ustanovijo delovno ali posvetovalno telo za mladinska vprašanja, finančno podpirajo programe v mladinskem sektorju in - izvajajo druge ukrepe v mladinskem sektorju v skladu z zakonom.

**II.V Urad RS za mladino pozivamo:**

* da okrepi napore za dokončno uveljavitev profila in poklica mladinskega delavca, s  posebnim poudarkom na razvoju t.i. 3. neformalnega stebra;
* da nadaljuje z aktivnostmi za sklenitev panožne kolektivne pogodbe na področju mladinskih dejavnosti za ureditev statusa mladinskega delavca v mladinskem sektorju;
* da v dialogu z različnimi deležniki (ministrstva, gospodarstvo, lokalne oblasti…) okrepi napore za večjo vidnost in prepoznavnost mladinskega sektorja in mladinskega dela v Sloveniji.

**II.VI Akterje mladinskega sektorja pozivamo:** da aktivno pristopijo k aktivnostim in ustvarjanju predpogojev za sklenitev panožne kolektivne pogodbe za mladinski sektor (ustanovitev sindikata) in vzpostavitev nacionalne poklicne kvalifikacije, za profil mladinski delavec.

**II.VII Ministrico, pristojno za mladino pozivamo:** da uvede status mladinskega delavca v formalnem izobraževanju po vzoru statusa športnika ali kulturnika.

**II. VII Organizacije v mladinskem sektorju pozivamo**:

* da se bolj načrtno lotevajo usposabljanj mladinskih voditeljev in delavcev ter pripravijo kompetenčne modele, ki bodo podpirali doseganje njihovega poslanstva;
* da vzpostavijo sisteme kakovostni lastnih izobraževalnih aktivnosti
* da bolj načrtno pristopijo k merjenju in vrednotenju njihovega družbenega učinka in kakovosti svojega delovanja ter s tem prispevajo k dvigu vrednosti in prepoznavnosti mladinskega dela v Sloveniji.

**III. Neformalno izobraževanje in priznavanje učinkov mladinskega dela**

Neformalno izobraževanje je organiziran, planiran in strukturiran učni proces, temelječ na učnih ciljih. Mladim znotraj mladinskega dela daje priložnost, da razvijajo svoje kompetence, predvsem tiste, katere nimajo priložnosti razvijati znotraj formalnega izobraževanja, pogosto imenovane tudi »mehke veščine«. Posebnost neformalnega izobraževanja je, da so posamezniki, udeleženci v učnem procesu, akterji v samem procesu izobraževanja, arhitekti lastnega učenja.

Ob ustrezni ureditvi priznavanja neformalnega izobraževanja v Sloveniji pa ne bomo prispevali zgolj k bolj celostni ureditvi polja mladinskega dela, temveč k širši ureditvi polja izobraževanja znotraj civilne družbe.

Neformalno izobraževanje v mladinskem delu med drugim pomembno prispeva k:

* Dvigu državljanske zavesti in aktivnemu državljanstvu ter sposobnosti mladih za sooblikovanje družbe.
* Socialni vključenosti posameznikov, še posebej ranljivih skupin mladih.
* Večji usposobljenosti mladih za trg dela in večji zaposljivosti.
* Povečanju obsega človeškega kapitala.
* Svetovnonazorski širini in zapolnitvi vrzeli med formalnim in neformalnim izobraževanjem.
* Opolnomočenju in avtonomiji mladih skozi izgradnjo kompetenc.
* Večji participaciji v družbi in aktivaciji mladih za vključevanje v organizirane oblike civilne družbe in prostovoljstvo.
* Zdravju mladih, tako mentalnemu in fizičnemu, posledično pa prispeva k zmanjševanju odvisnosti mladih od državnih sistemov pomoči.
* Medkulturnemu dialogu, spoštovanju človekovih pravic in mobilnosti mladih.
* Prepoznavanju in razvoju mladinskih organizacij in organizacij za mlade v smeri učečih se organizacij.

Zaradi številnih zgoraj naštetih pozitivnih učinkov mladinskega dela, predvsem pa neformalnega izobraževanja znotraj tega pozivamo:

**Ukrepi:**

**III.I Ministrico, pristojno za mladino pozivamo:**

* da zagotovi vzpostavitev celostnega sistema beleženja in priznavanja neformalno in priložnostno pridobljenih kompetenc, s posebnim poudarkom na povezovanju procesov neformalnega izobraževanja s formalnimi izobraževalnimi sistemi;
* da se kompetence pridobljene v mladinskem delu ustrezno umestijo v obstoječi nacionalni kvalifikacijski okvir ter preko vzpostavitve nacionalne poklicne kvalifikacije mladinskega delavca.

**III.II Institucije v formalnem izobraževalnem sistemu pozivamo:**

* da po zgledu drugih EU držav (npr. Belgija) zagotovijo udejanjanje zakonodaje o priznavanju neformalno pridobljenih kompetenc v formalnem izobraževanju, ob tem pa naj se tudi v mladinskem delu neformalno pridobljene kompetence ustrezno upoštevajo.
* So bolj odprte za sodelovanje z organizacijami mladinskega sektorja, saj številni primeri dobrih praks kažejo na dodano vrednost sodelovanja med formalnim in neformalnim izobraževanjem. Hkrati pa Evropa 2020 spodbuja sodelovanje med različnimi sektorji (gospodarstvo, formalno in neformalno izobraževanje ter civilno družbo).

**III.III Vlado RS pozivamo:** da spodbuja izvajanje in razvoj neformalnega izobraževanja na način, da poveča sredstva namenjena tem programom

**IV. Mednarodno mladinsko delo in Erasmus+**

Novi program Erasmus+ združuje vse dosedanje programe EU za izobraževanje, usposabljanje, mladino in šport, vključno s programom Vseživljenjsko učenje (Erasmus, Leonardo da Vinci, Comenius, Grundtvig), programom Mladi v akciji in petimi programi za mednarodno sodelovanje (Erasmus Mundus, Tempus, Alfa, Edulink in program za sodelovanje z industrializiranimi državami).

Možnosti v nekdanjem programu MLADI V AKCIJI se večinoma nadaljujejo v novem programu in sicer se bodo v delu, ki se izključno nanaša na področje mladine, promovirale pod blagovno znamko ERASMUS+: MLADI V AKCIJI.

Ukrepi v okviru poglavja o mladini novega programa ERASMUS+ bodo zasledovali splošne cilje programa, še posebej pa cilje prenovljenega okvira za evropsko sodelovanje na področju mladine (2010 – 2018) in sicer naslednjih posebnih ciljev:

• Izboljšati raven ključnih kompetenc in spretnosti mladih, vključno z mladimi z manj priložnosti ter spodbujati njihovo udeležbo v demokratičnem življenju v Evropi in na trgu dela, aktivno državljanstvo, medkulturni dialog, socialno vključenost in solidarnost; Program to želi doseči z več priložnosti za učno mobilnost mladih in tistih, ki so dejavni v mladinskem delu ali mladinskih organizacijah, ter mladinskih voditeljev in delavcev, kot tudi z okrepljenimi povezavami med področjem mladine in trgom dela;• Spodbujati večjo kakovost mladinskega dela; Program to želi doseči z okrepljenim sodelovanjem med organizacijami na področju mladine, toda tudi z organizacijami in ustanovami na področju izobraževanja, poklicnega usposabljanja, športa ali trga delovne sile;

• Dopolnjevati reforme politik na lokalni, regionalni in nacionalni ravni ter podpirati razvoj znanja in mladinske politike, ki temelji na dejstvih, ter priznavanjem neformalnega in priložnostnega učenja, še posebej z okrepljenim sodelovanjem na področju politik, boljšo uporabo orodij Unije za preglednost in priznavanje ter z širjenjem dobrih praks;

• Okrepiti mednarodno razsežnost mladinskih dejavnosti ter vlogo mladinskih delavcev in organizacij kot podpornih struktur za mlade, ki dopolnjujejo zunanje delovanje Unije; program to želi doseči s spodbujanjem mobilnosti in sodelovanja med Unijo, zainteresiranimi partnerskimi državami in mednarodnimi organizacijami ter s ciljno usmerjeno krepitvijo zmogljivosti v partnerskih državah.

ERASMUS+: MLADI V AKCIJI predstavlja torej instrument za razvoj ali spodbujanje mladinskega dela, mobilnosti mladih, razvoj državljanskih kompetenc in nabiranja znanj in izkušenj preko neformalnega in priložnostnega učenja. Nacionalna agencija programa Erasmus+; poglavje Mladina v Sloveniji predstavlja pomembnega akterja v mladinskem sektorju; tako zaradi finančnih zmožnosti, ki jih ta program predstavlja, kot zaradi vloge v sektorju, ki jo igra na področju vsebine, ki jo podpira.

**Ukrepi:**

**IV.I Pozivamo** **Nacionalno agencijo programa Erasmus+; poglavje Mladina (NA):** da aktivno podpira in izvaja informiranje o programu Erasmus+ ter nudi podporo pri prijavi v program.

**IV.II Pozivamo akterje mladinskega dela:**

* naj uporabijo instrumente evropske mladinske politike za izgradnjo lastnih kompetenc in dvigovanje kvalitete mladinskega dela v lastnih organizacijah in državi kot celoti;
* naj izvajanje projektov mobilnosti postane sestavni del rednega delovanja organizacij mladinskega sektorja in se s tem omogoči čim večjemu številu mladih iz organizacij v mladinskem sektorju izkušnjo mednarodnega mladinskega dela in učnih mobilnosti.

**IV.III Pozivamo ministrico, pristojno za mladino:** da zagotovi trajno pravno-formalno podlago za delovanje nacionalne agencije evropskega programa Erasmus+ za področje mladine (javno pooblastilo oz. javna koncesija), ki bo omogočila večjo stabilnost in kontinuiteto pri upravljanju programa.

**IV.IV Pozivamo Urad RS za mladino:**

* da v nacionalnem javnem pozivu vzpodbudi akterje mladinskega sektorja, da redno izvajajo projekte mobilnosti mladih in mladinskih delavcev;
* da znotraj okvirjev, ki jih omogoča program, zasleduje prioritetne tematike mladinskega sektorja;
* da na evropski ravni zagovarjajo spremembo programa Erasmus+ (podpoglavje Mladi v akciji) tako, da se zoži seznam upravičencev za prijave na razpis na organizacije v mladinskem sektorju;
* da v letu 2015, ki je Evropsko leto mednarodnega razvojnega sodelovanja v Javnem Pozivu ustrezno umesti globalno učenje in začne spodbujati razvoj globalnega učenja v organizacijah mladinskega sektorja.

**IV.V Pozivamo lokalne samoupravne skupnosti:**

* naj zagotovijo sofinanciranje sprejetih projektov v programu Erasmus+;
* naj sodelovanje s pobratenimi občinami umeščajo v svoje strategije in načrte delovanja pri čemer naj v projekte s pobratenimi mesti vključujejo mlade in temu namenijo posebno pozornost.

**V. Informiranje mladih**

Informiranje je v mladinskem sektorju pomembna funkcija, ki uporabnikom in organizacijam iz sektorja nudi informacije za njihovo delovanje, razvoj in medsebojno izmenjavo izkušenj ter dobrih praks. Vsekakor pa informiranje, oziroma objaviti informacijo, danes ni več dovolj. Potrebno jo je na pravilen način podati, da bo prišla do naše ključne ciljne skupine. Zavedanje, da lahko preveč informacij tudi uniči pomen informacije, pa je danes v družbi še kako pomembno. V Sloveniji se soočamo s tem, da je informacij preveč in uporabniki le teh ne znajo več ločiti kvalitetne informacije od nekvalitetnih, pri tem pa izpuščajo ogromno priložnosti, ki so namenjene prav njim.

Ugotavljamo, da je v Sloveniji v mladinskem sektorju ogromno akterjev**,** ki delujejo na svojem področju in v javnost podajajo informacije, pri čemer je vse premalo povezovanja in usklajevanja med upravljalci z informacijami oziroma producenti informacij. Obstaja portal mlad.si, ki služi mladinskim organizacijam za izmenjavo izkušenj in medsebojno učenje in je osrednje mladinsko komunikacijsko središče. Njegov namen je izmenjava izkušenj in medsebojno učenje med organizacijami iz mladinskega sektorja ter posredno naslavljanje mladih in s tem ustvarjanje mreže znotraj mladinskega sektorja za povezovanje aktivnosti in deljenje informacij.

Na drugi strani pa so na nacionalni konferenci strukturiranega dialoga mladi izpostavili, da si želijo enotnega informacijskega portala oziroma spletno mesto za mlade, ki bi mladim omogočalo tudi izmenjavo mnenj in dialog.

Največji izziv pri informiranju, pa obstaja na strani promocije komunikacijskih platform in s tem tudi prepoznavnosti mladinskega sektorja, zato mora biti ob prenovi portalov ali nastajanju novih portalov zagotovljena tudi komunikacijska podpora in izobraževanja kako informacijo podati. Pomen informiranja mladih in akterjev mladinskega sektorja je v strateškem načrtovanju, ki mora biti ciljno usmerjeno in povezano, zato je potrebno urediti sistematično in načrtno informiranje ter podajanje informacij, da informacije pridejo do pravega naslovnika.

**Ukrepi:**

**V.I Urad RS za mladino pozivamo**: da zagotovi sredstva za prenovitev portala mlad.si in s tem zagotovi novo uredniško politiko portala, ki bo v bodoče zajemal tako nacionalne kot lokalne vsebine, prav tako je potrebno zagotoviti vzpostavitev sistema (filter) črpanja informacij iz drugih portalov. Pri tem bo portal ostal zvest svojemu namenu - izmenjavi mnenj, informacij, izkušenj in učenju za vse akterje v mladinskem sektorju.

**V.II Vlado pozivamo:** da se vzpostavi enoten informacijski portal oziroma spletno mesto za mlade, ki bo zajemal celovite informacije od zakonodaje, zaposlovanja, neformalnega izobraževanja, razpisov in vzpostavitev dialoga med mladimi in odločevalci.

**V.III Upravljavce zgoraj naštetih komunikacijsko-informacijskih portalov pozivamo:** da zagotovijo ustrezno celostno komunikacijsko podporo, vključno s financiranjem in zagotavljanjem vidnosti in promocije portalov. Upravljavec portalov izvede enotno komunikacijsko izobraževalno delavnico za pripravo vsebin za portale, za pogodbenice Urada RS za mladino.

**V.IV Organizacije mladinskega sektorja pozivamo:** da pri načrtovanju zasnove portalov in kampanj informiranja upoštevajo vrstniško informiranje.

**VI. Dodatna mladinski sektor poziva:**

**VI.I** **Urad RS za mladino pozivamo**: da tovrstni posvet omogoči na letni ravni.